*समाज की सर्वाधिक महत्वपूर्ण इकाई परिवार होती है। पारिवारिक जीवन के विश्लेषण से समाज के स्वरूप की स्पष्ट झाँकी मिल सकती है*१। व्यक्ति और समाज के सांस्कृतिक, सामाजिक, औद्योगिक विकास के लिए परिवार महत्वपूर्ण कार्य करता है। व्यक्ति की अस्तित्व की रक्षा और उसके विकास के समस्त सोपान परिवार से ही प्रारंभ होता है। परिवार से संस्कार संवर्धन, यौन सम्बधों की पूर्ति, संतानोत्पत्ति, जीविका, शिक्षा, प्रेम, वाल्सल्य, सामाजिक एवं व्यावसायिक ज्ञान आदि लाभ होते हैं। भारतीय परिवार प्राचीन काल में संपन्न और समृद्ध थे। वहाँ सुख और शांति मिलती थी। लेकिन परिस्थितियों में आये परिवर्तन के साथ-साथ भारतीय समाज के पारिवारिक जीवन में भी परिवर्तन आया है। औद्योगीकरण, भौतिकवादी प्रवृत्ति, नई शिक्षा पद्धति, संस्कारहीनता, आर्थिक विषमता, राजनीतिक चेतना, आपसी ईर्ष्या आदि के कारण परिवार टूटने लगे हैं।